স্কুলজীবন থেকেই মূলত তাঁর লেখালেখির শুরু। ১৯৭১ সালে স্বাধীনতার পর তিনি জাতীয় দৈনিক ইত্তেফাক-এর ‘কচিকাঁচার আসর’, দৈনিক বাংলা পত্রিকার ‘সাত ভাই চম্পা’ প্রভৃতি জাতীয় দৈনিকের সাময়িকীতে ছড়া প্রকাশ শুরু করেন। ১৯৭৬ সালে ‘সাপ্তাহিক কিশোর বাংলা’ প্রকাশ হলে তিনি এর নিয়মিত ছড়াকার হিসেবে অবদান রাখতে শুরু করেন। একই সঙ্গে তিনি ছোটগল্প লেখা শুরু করেন। সত্তর দশকের শেষভাগে তিনি কবিতা এবং ১৯৯০ এর দশকে গান লেখা শুরু করেন। এ সময় তিনি টেলিভিশনের জন্য নাটক রচনাও করেন। বাংলাদেশে আধুনিক গানের জগতে শাহাবুদ্দীন নাগরী একটি সুপরিচিত নাম। তিনি একাধারে গীতিকার, সুরকার এবং গায়ক। এ পর্যন্ত তাঁর ১২টি গানের এ্যালবাম প্রকাশিত হয়েছে।